**Guy Scott** (født 1. juni 1944 i Livingstone i Nord-Rhodesia) var fungerende president i Zambia, fra 29. oktober 2014 til 25. januar 2015 etter at president Michael Sata døde. Han var visepresident fra september 2011 til Satas død 28. oktober 2014, deretter Zambias fungerende president i nitti dager. Han hadde tidligere vært regjeringsminister.

Liv og virke
------------

### Bakgrunn

Guy Scott ble født i 1944 i Nord-Rhodesia (dagens Zambia) til foreldre med britisk opphav; hans aner er skotske og engelske. Hans far, Alec Scott, var en lege som hadde emigrert til Nord-Rhodesia fra Glasgow i Skottland i 1927 for å arbeide for Cecil Rhodes' jernbaner, mens moren Grace var innvandret fra England i 1940. Scotts bror er forskeren Alexander «Sandy» Scott, som i 2014 mottok *Beverton-medaljen* fra Fisheries Society of the British Isles for sin fiskeriforskning. I 1950-årene var hans far parlamentsmedlem for Føderasjonen Rhodesia og Nyasaland, som representant for Lusaka. Guy Scotts senere politiske engasjement var inspirert av faren, som var en alliert med zambiske nasjonalister og hadde grunnlagt en rekke aviser som gikk inn for uavhengighet.

Scott fikk grunnskoleutdannelsen ved Springvale School og Peterhouse Boys' School, begge i Sør-Rhodesia (det senere Zimbabwe). Han fortsatte utdannelsen i England, og tok en grad i økonomi i 1965 ved Trinity Hall, del av Cambridge University.

### Tidlig karriere, fortsatt utdannelse

Scott vendte så tilbake for å virke i styringsverket i det nylig uavhengige Zambia, der han arbeidet som planlegger i finansministeriet. Han vat samtidig visereredaktør av publikasjonen *The Business and Economy of East and Central Africa*.

I 1970 etablerte Guy Scott jordbruksprosjektet *Walkover Estates*, dom konsentrerte seg om prodrukter som gav særlig god økonomisk avkastning, som irrigasjonsprodusert hvete, jordbær og utenomsesongs grønnsaker. Jordbærene fra *Walkover Estates* ble gjerne solgt på lokale Sainsbury's-supermarkeder. Scott ble ansett som en mønstergårdbruker som talte det lokale språk og var inkluderende både i yrkeslivet og privat.

Scott dro senere tilbake til England for å fortsette sin utdannelse ved University of Sussex, der han studerte kognitive vitenskaper og kunstig intelligens, med mastergrad i 1983 og doktorat i 1986. Doktorarbeidstesen var om *«Local and global interpretation of moving images»*. Deretter studerte han *robotics* ved Oxford University.

### Politisk karriere

I 1990 sluttet Scott seg til partiet Movement for Multi-Party Democracy (MMD) og ble valgt til formann for dens jordbrukskomite.

Han ble innvalgt i parlamentet for valgkretsen *Mpika Central* i 1991, og ble deretter Zambias minister for jordbruk, mat og fiske. Han iverksatte politiske reformer og hadde ansvaret for å lose landet gjennom «århundretørken» i januar-februar 1992. Det var ingen reserver av mais i Zambia å falle tilbake på, og intet å få tak i fra det sørlige Afrika, så man måtte importere fra oversjøiske land og transportere det til Zambia på forfalne jernbanelinjer og dårlig vedlikeholdte veinett. Han var også aktivt medvirkende da landet året etter hentet seg inn med en *bumper harvest* i 1992–93. Men han ble likevel avskjediget av president Frederick Chiluba den 15. april 1993.

I 1996 forlot Scott MMD for å stifte *Lima Party* sammen med Ben Kapita, som var president for ZNFU. Han styrte sammenslåelsen av *Lima Party* og andre partier, som Dean Mungombas Zambia Democratic Congress, for å danne Zambia Alliance for Progress. 

I 2001, vendte han tilbake til politikken og sluttet seg til Patriotic Front, og ble innvalgt til nasjonalforsamlingen, denne gang for valgkretsen *Lusaka Central* i 2006.

### Visepresident

Guy Scott på United States–Africa Leaders Summit.
Presidentvalg ble avholdt 20. september 2011, og resultatene viste at *Patriotic Front*s presidentkandidat, Michael Sata, hadde beseiret MMDs Rupiah Banda med bred margin. Scott ble tatt i ed som visepresident for republikken Zambia den 29. september 2011, som den første hvite zambiske leder siden uavhengigheten.

Kort etter siterte *The Guardian* Scott slik: *«I have long suspected Zambia is moving from a post-colonial to a cosmopolitan condition. People's minds are changing: they are no longer sitting back and dwelling on what was wrong about colonialism»*. Han sa senere, da han i 2012 ble presentert for den tidligere amerikanspe president George W. Bush (som støttet forskjellige velferdsprosjekter i Zambia): *«when they introduced me as Vice President, he thought they were kidding»*.

### Fungerende president

Etter Michael Satas død 28. oktober 2014 ble Scott fungerende president for en interimperiode på kun 90 dager inntil et nyvalg kunne avvikles i henhold til artikkel 38 i Zambias grunnlov.

Ettersom grunnlovens «foreldreskapsklausul» (Art. 34) fordret at begge foreldre til presidentkandidater måtte være zambiske av fødsel eller avstamning *(«Zambian by birth or descent»)*, ble Scott ansett som ikke valgbar. Den bestemmelsen var blitt til da president Frederick Chiluba ville hindre at Kenneth Kaunda – hvis far var født i det som skulle bli Malawi – fra å kunne gjenvelges til president. Men en tidligere kjennelse fra Zambias høyesterett i en lignende sak i 1998 kunne muligens ha validert ham som potensiell kandidat. Men uansett dette: Scott stilte ikke opp som presidentkandidat for sitt politiske parti, *Patriotic Front*.

Den 3. november 2014 avsatte Scott Edgar Lungu som generalsekretær for *Patriotic Front*. Men dagen etter gjeninnsatte han ham, etter gateprotester i Lusaka. Den 17. desember 2014 avviste Scott oppfordinger fra regjeringsmedlemmer om å fratre som fungerende president.

Lungu vant så presidentvalget i 2015, og overtok etter Scott og ble Zambias 6. president den 25. januar 2015.

### Etter politikken

I 2019 publiserte Guy Scott *Adventures in Zambian Politics: A Story in Black and White*, en bok både om Zambias historie og om sin egen politiske karriere.

Guy Scott bor med sin britisk-fødte hustru, dr. Charlotte Harland Scott (gift siden 1994) i Lusaka. Scott har Parkinsons sykdom.

Referanser
----------

1. ↑  Laing, Aislinn (29. oktober 2014). «I am Africa's first white democratic leader, says Zambian vice-president». *The Telegraph*.
2. ↑  Namwali Serpell (30. oktober 2014). «Zambians don't care about our new president's skin colour». *the Guardian*.
3. ↑  «FSBI Information: The Medals». Fisheries Society of the British Isles. Besøkt 4. oktober 2017.
4. ↑  «Guy Scott of Zambia now sub-Saharan Africa's only white head of state». *Los Angeles Times*. Besøkt 5. oktober 2017.
5. ↑  «Guy Scott Profile». Who's Who Southern Africa. Besøkt 5. oktober 2017.
6. ↑  «Guy Scott's whiteness is not the issue in Zambia». The Conversation. Besøkt 5. oktober 2017.
7. ↑  Scott, Guy L. (1986). *Local and global interpretation of moving images* (thesis). University of Sussex.
8. ↑  Brady, M.; Brint, A.; Dickson, W.; Foulkes, P.; McIvor, A.; Scott, G. (24. januar 1989). «Vision and the Oxford Autonomous Guided Vehicle». *IEE Colloquium on Computer Vision for Robotics*: 5/1–520.
9. ↑  Lucy Bannerman (10. mars 2012). «Dr Scott, I presume?» **(engelsk)**. The Spectator. Besøkt 1. juni 2013.
10. ↑  Jacqueline Audrey Kalley, Elna Schoeman & Lydia Eve Andor (1999) *Southern African Political History: A Chronology of Key Political Events from Independence to Mid-1997* Greenwood Publishing Group, p703
11. ↑  Zambia's white vice-president hails 'cosmopolitan' new era, *The Guardian*, 4. oktober 2011
12. ↑  «Dr Scott, I presume?». The Spectator. 10. mars 2012. Besøkt 16. mars 2013.
13. ↑  Zambia's Guy Scott makes history as white president in sub-Saharan Africa, Faith Karimi, CNN, 29. oktober 2014.
14. ↑  Kim Yi Dionne (29. oktober 2014). «Another Zambian president dies in office. What happens now?». *The Washington Post*.
15. ↑  «BBC News – Guy Scott's rise to Zambia's presidency». *BBC News*. 29. oktober 2014.
16. ↑  «After the Cobra: What does the law say about Vice-President Guy Scott?». 28. oktober 2014.
17. ↑  Zambian President Guy Scott in row over Edgar Lungu sacking, *BBC News*, 4. november 2014.
18. ↑  SAPA. «Zambia: Scott rescinds decision to dismiss Lungu». *Mail & Guardian*. Besøkt 17. desember 2014.
19. ↑  «Zambia Cabinet Ministers Ask President Scott to Resign». Reuters. VOA.
20. ↑  Matthew Hill, "Zambian Ruling Party's Edgar Lungu Inaugurated as President", Bloomberg, 25. januar 2015.
21. ↑  Zambia, rulers.org, lest 2020-03-23
22. ↑  Scott, Guy (Guy Lindsay), 1944- author. (2019). *Adventures in Zambian politics : a story in black and white*. ISBN 9781626377592. OCLC 1044772938. CS1-vedlikehold: Flere navn: forfatterliste (link)
23. ↑  Zimba, Jack (20. november 2014). «Interview - Charlotte Scott: I was the cheekiest child». *Jack Zimba*.
24. ↑  «A look at British-born Zambian Economic and Social Development Specialist Dr. Charlotte Harland Scott». *Rainbow news zambia* **(engelsk)**. 26. januar 2020. Besøkt 20. mai 2021.
25. ↑  «Zambia : Kambwili visits ailing Guy Scott, declares his readiness for 2021». *LusakaTimes.com* **(engelsk)**. Besøkt 29. mai 2020.
26. ↑  Scott, Guy (Guy Lindsay), 1944- (2019). *Adventures in Zambian politics : a story in black and white*. Boulder, Colorado. ISBN 9781626377592. OCLC 1044772938. CS1-vedlikehold: Flere navn: forfatterliste (link)

|  |  |  |
| --- | --- | --- |
| Forgjenger:**Michael Sata** | **Zambias president**(2014–2015) | Etterfølger:**Edgar Lungu** |

|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF **·** GND **·** LCCN
 |